ཞེས་པ་སྟེ།རྗེས་འཇུག་གི་ཡི་གེ་བཅུ་པོ་དེ་རྣམས་ལ་དེ་ཉིད་ཀྱི་དྲུག་པ་མ་ཡིག་སྦྱར་བས།གམ།ངམ།དམ།ནམ།བམ།མམ།འམ།རམ།ལམ།སམ་རྣམས་སུ་གྲུབ་པ་དེ་དག་དང་།ཤུགས་བསྟན་ཏམ་བཅས་བཅུ་གཅིག་པོ་རྣམས་ནི།ཕུང་པོ་ནི་ལྔ་སྟེ།གཟུགས་སམ།ཚོར་བའམ།འདུ་ཤེས་སམ།འདུ་བྱེད་དམ།རྣམ་པར་ཤེས་པའོ་ལྟ་བུ་དབྱེ་གཞི་གཅིག་ལས་བྱེ་བྲག་སོ་སོར་འབྱེད་པ་དང་།གཟུགས་སམ།ཚོར་བའམ།འདུ་ཤེས་སམ།འདུ་བྱེད་དམ།རྣམ་པར་ཤེས་པ་ནི་ཕུང་པོའོ་ལྟ་བུ་ཚིག་དོན་མང་པོ་ཕྱོགས་གཅིག་ཏུ་སྡུད་པའི་སྒྲར་འཇུག་པ་ཡིན་ནོ།།ཞེས་སོ།།དེ་ཡང་ཡོད་དམ་མེད་ལྟ་བུ་དྲི་ཚིག་རྣམས་ཀྱང་ཡོད་མེད་ཀྱི་ཁྱད་པར་འབྱེད་པའི་ཚིག་ཡིན་པས་འབྱེད་པའི་སྒྲ་ཉིད་དུ་ངེས་སོ།།